OBH 5468/2000.
Az állampolgári jogok országgyűlési biztosának jelentése
Ügyintéző: Dr. Pásztor Imre

A vizsgálat megindulása:
	Panaszos a Kurdisztáni Kulturális és Információs Iroda képviselője. Szervezetüket 2000. október 31-én arról tájékoztatták, hogy október 30-án a Szombathelyi Határőr Igazgatóság Közösségi Szállásáról három kurd származású ember illegálisan el akarta hagyni a szállás területét, de határőröknek sikerült megakadályozni a szökést. A határőrök intézkedése közben dulakodásra került sor, amelynek következtében a három ember közül az egyik sérüléseibe belehalt, a másik kórházba került és kómában fekszik, a harmadik személyről pedig nem tudnak semmit.

Az érintett alkotmányos jogok:
•	Alkotmány 54. § az élethez és emberi méltósághoz való jog, senkit sem lehet kegyetlen, embertelen bánásmódnak alávetni. 
Az érintett jogszabály:
•	Az 1957. évi IV. törvény
 26. §(1) A közigazgatási szerv köteles a határozathozatalhoz szükséges tényállást tisztázni. Ha ehhez a rendelkezésre álló adatok nem elegendőek, hivatalból vagy kérelemre bizonyítási eljárást folytat le.
(2) A közigazgatási szerv által hivatalosan ismert és a köztudomású tényeket nem kell bizonyítani.
(3) Bizonyítási eszközök különösen: az ügyfél nyilatkozata, az irat, a tanúvallomás, a szemle és a szakértői vélemény.
(4) A közigazgatási szerv a bizonyítékokat egyenként és összességükben értékeli, és az ezen alapuló meggyőződése szerint állapítja meg a tényállást.

A vizsgálat lefolytatása:
	A panasszal kapcsolatban nyomban megkerestem a Szombathelyi Határőr Igazgatóság vezetőjét, aki válaszában közölte, hogy 2000. október 31-én 03.50-kor két török és két moldáv állampolgár az épület II. emeleti zuhanyozójának ablakán keresztül, rácsfűrészelés módszerével engedély nélküli eltávozást kísérelt meg.  
A szökési kísérlet során az egyik török állampolgár az ablakból történt leereszkedés közben lezuhant és röviddel kórházba beszállítása után, 07.45-kor elhalálozott. A másik török állampolgárnak sikerült a szökés, de őt Szombathely területén még aznap elfogták és idegenrendészeti őrizetbe vették. 
	Az elhunyt török állampolgár halála bekövetkezésének körülményeit a Szombathelyi Városi Rendőrkapitányság Vizsgálati Osztálya államigazgatási eljárás keretében vizsgálta. A megtartott helyszíni szemle adatai alapján még aznap megállapították, hogy az idegenkezűség kizárt, de az elrendelt boncolástól vártak végleges választ. 
	Az akkor ott szolgálatot teljesítő határőrök elmondták a rendőrségnek, hogy egyikőjük akkor figyelt fel az eseményre, amikor hajnalban egy tompa zajt hallott az épület felől. A helyszínen a fal mellett feküdt a sérült török állampolgár, a II. emeleti ablakból pedig összekötött lepedők lógtak. Ekkor a másik török állampolgár szökését még nem állapították meg. Az ügyeletes azonnal jelentést tett az eseményről és a mentőszolgálatot ekkor értesítették. A mentőautó 04.05-kor ért a helyszínre és a sérült állapotának stabilizálása után a kórházba szállították a török állampolgárt.
	Ez azt bizonyítja hogy a szökést a határőrök nem észlelték, ezért annak megakadályozására sem intézkedtek.
	Megkeresésemre a Határőrség országos parancsnoka beszámolt az elvégzett igazgatósági vizsgálatról, amely azt állapította meg, hogy a Határőrség szolgálati személyeit az eset kapcsán felelősség nem terheli. Az Országos Parancsnoksághoz semmilyen panasz nem érkezett az ügyben. A haláleset körülményeiről a Határőrség értesítette a médiát, és érdeklődés vagy panasz esetén a kurd képviseletet is objektív tájékoztatással látta volna el. Közli az országos parancsnok azt is, hogy a Török Köztársaság Nagykövetségének Konzuli Osztálya szóbeli jegyzéket nyújtott be a Külügyminisztérium Konzuli Főosztályához, amelyre a Határőrség Rendészeti Főigazgatója adott megfelelő tájékoztatást. Ebben kategorikusan visszautasította a határőrséget rendkívüli módon sértő, minden alapot nélkülöző állításokat. Egyben őszinte részvétét fejezte ki a Török Köztársaság Nagykövetségének és az elhunyt hozzátartozóinak.
	A sérülések keletkezésének körülményeit kétségtelenné tette a Szombathelyi Rendőrkapitányság által megküldött Hatósági boncolási jegyzőkönyv és vélemény. Az ott leírt sérülések azt igazolták, hogy a török férfi magas helyről leesve szenvedett durva koponyacsonttörést, következményes agyi károsodást, agyduzzanatos agyi beékelődést és lágyburki vérzést, melyek együttes hatására állt be az el nem hárítható halál. Idegenkezűségre utaló nyomokat a boncolás során nem észleltek.
	Időközben befejeződött az államigazgatási eljárásban lefolytatott rendőrségi vizsgálat is. A Szombathelyi Városi Rendőrkapitányság 28/33/200. Ált. számú határozatában megállapította, hogy az eljárás keretében megtartott helyszíni- és halottszemle során bűncselekményre, idegenkezűségre, bántalmazásra utaló elváltozást nem találtak. Az eljárást ezért 2000. december 4-én lezárták. A határozat egy példányát megküldték a Külügyminisztérium Konzuli Főosztályának.

A vizsgálat megállapításai:
	Az állampolgári jogok országgyűlési biztosának nincs hatásköre tényállás megállapítására. Az azonban vizsgálatom során kiderült, hogy az ügyben eljárt rendőrségi és határőrségi szervek tevékenysége alapos, mindenre kiterjedő volt, ezért azok korrektségéhez nem fér kétség.
	Mindez azt bizonyítja, hogy a panasz nem volt megalapozott, ezért a vizsgálatot, mert alkotmányos jogot érintő visszásságra utaló körülményt nem észleltem, ajánlás nélkül lezárom.

Budapest, 2001. február 13.

Gönczöl Katalin